**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 16.08.2017, ora 08.00 – 17.08.2017, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 17.08.2017, ora 7.00**

**RÂURI**

**Debitele au fost în scădere uşoară** pe râurile din bazinele hidrografice: Someş, Crasna, Barcău, Crişuri, Bega Veche, Bega, Timiş, Bârzava, Moraviţa, Caraş, Nera, Cerna, Buzău, Putna, Râmnicu Sărat şi pe cursul inferior al Mureşului. Pe celelalte râuri debitele au fost în general staționare.

Scurgeri importante pe versanţi, torenţi, pâraie, viituri rapide pe râurile mici cu efecte de inundaţii locale, creşteri de niveluri şi debite s-au înregistrat pe unele râuri mici din sud-vestul şi centrul ţării datorită precipitaţiilor mai însemnate cantitativ, sub formă de aversă şi cu caracter torenţial, căzute în interval.

 În interval s-a situat peste **COTA DE ATENŢIE** râul Topolog la staţia hidrometrică Saraiu (300+20) -jud. CT.

 Debitele se situează în general la valori cuprinse între 30-80% din mediile multianuale lunare, mai mari (peste normalele lunare) pe Bârzava şi Caraş şi pe unele râuri din Dobrogea și mai mici (sub 30% din normalele lunare) pe unele râuri din bazinele hidrografice: Someș (Ilișua, Lonea, Fizeș, Lăpuș și Cavnic), Mureș (Comlod, Vișa, Domald, Secaș, Râul Mare), pe Jijia şi pe cursurile superioare ale Siretului şi Prutului.

În interval au fost emise: o **AVERTIZARE HIDROLOGICĂ** pentru fenomene imediate şi 3 **ATENȚIONARI HIDROLOGICE** pentru fenomene imediate.

**Nivelurile** pe râuri la staţiile hidrometrice **se situează sub COTELE DE ATENŢIE.**

**Debitele vor fi în general staţionare**, exceptând râurile din bazinele hidrografice: Crişul Repede, Crişul Negru, Crişul Alb, Bega Veche, Bega, Timiş, Bârzava, Moraviţa, Caraş, Nera, Cerna şi cursul inferior al Mureşului, unde vor fi în scădere uşoară.

Sunt posibile creşteri de niveluri şi debite pe unele râuri mici din zonele de deal şi munte datorită precipitațiilor sub formă de aversă prognozate.

**Nivelurile** pe râuri la staţiile hidrometrice **se vor situa sub COTELE DE ATENŢIE.**

**DUNĂRE**

**Debitul la intrarea în ţară** (secţiunea Baziaş) în intervalul 16.08–17.08.2017 **a** fost staţionar, având valoarea de 3500 m3/s, situându-se sub media multianuală a lunii **august (4300 m3/s).**

În aval de Porţile de Fier debitele au fost în scădere pe sectoarele Gruia-Corabia şi Vadu Oii – Galaţi, în creştere pe sectorul Turnu Măgurele-Hârşova şi staţionare pe sectorul Isaccea-Tulcea.

**Debitul la intrarea în ţară** (secţiunea Baziaş) **va fi staţionar (3500 m3/s).**

În aval de Porţile de Fier debitele vor fi scădere pe sectoarele Gruia-Zimnicea şi Isaccea-Tulcea şi în creştere pe sectorul Giurgiu-Galaţi.

**2.** **Situaţia meteorologică în intervalul 16.08.2017, ora 8.00 – 17.08.2017, ora 6.00**

**În ţară,** vremea a continuat să se încălzească faţă de ziua precedentă în cea mai mare parte a teritoriului, devenind călduroasă după-amiază în zonele de câmpie și de podiș, caniculară chiar pe arii restrânse în Oltenia și izolat în centrul Munteniei. În aceste zone, dar și în sudul și centrul Banatului, sud-vestul Transilvaniei și nord-estul extrem al Moldovei, indicele temperatură-umezeală (ITU) a atins și depășit usor pragul critic de 80 de unităţi. Temperaturile maxime s-au încadrat între 26 de grade la Sulina și Miercurea Ciuc și 35 de grade la Calafat, Craiova, Târgu Jiu, Slatina și București-Filaret. În a doua parte a zilei și seara au fost înnorări accentuate, averse și descărcări electrice local în sud-vestul, centrul și nord-estul ţării, la deal și la munte și cu totul izolat în est și sud-est. Punctiform, în zona de munte, cantităţile de apă au depășit 30 l/mp, iar în judeţele Maramureș, Cluj, Botoșani și Gorj s-au consemnat căderi de grindină. În rest, cerul a fost variabil spre senin, exceptând zona Dobrogei, unde înnorările au persistat în cea mai mare parte a intervalului. Vântul a suflat slab și moderat, cu unele intensificări ziua în regiunile estice și de sud-est, pe crestele montane, dar de scurtă durată și în timpul ploilor. La ora 06.00, valorile termice erau cuprinse între 10 grade la Joseni și 25 de grade la Sulina.

***OBSERVAȚIE:***începând de ieri, de la ora 06.00, au fost în vigoare 51 de mesaje privind fenomene meteorologice periculoase imediate, dintre care:

**-8 avertizări cod portocaliu** emise după cum urmează: 4 de SRPV Sibiu, 2 de SRPV Timișoara și câte 1 avertizare de SRPV Craiova și Cluj-Napoca;

**-43 atenţionări cod galben** emise după cum urmează: 12 de SRPV Cluj-Napoca, 10 de SRPV Timișoara, 7 de SRPV Craiova, 6 de SRPV Bacău, 5 de SRPV Sibiu, 3 de CNPM pentru Muntenia.

**La Bucureşti** vremea a fost călduroasă, caniculară după-amiază în centrul orasului, unde indicele temperatură-umezeală (ITU) a depășit ușor pragul critic de 80 de unităţi. Temperatura maximă, mai ridicată decât cea din ziua precedentă, a fost de 33 de grade la Afumaţi și Băneasa și 35 de grade la Filaret. Cerul a fost mai mult senin și vântul, în general, moderat. La ora 06 se înregistrau 18 grade la Băneasa, 20 de grade la Afumaţi și 21 de grade la Filaret.

**3. Prognoza meteorologică în intervalul 17.08.2017, ora 8.00 – 18.08.2017, ora 8.00**

**În ţară** vremea va fi călduroasă în cea mai mare parte a teritoriului. Temperaturile maxime se vor încadra, în general, între 27 și 34 de grade, iar cele minime între 13 și 23 de grade, ușor mai scăzute în depresiuni. Cerul va fi variabil, cu înnorări în a doua parte a zilei, temporar accentuate îndeosebi spre seară, când vor fi averse și descărcări electrice în zonele montane și submontane, pe arii restrânse în centru și izolat în restul teritoriului. Punctiform, ploile pot avea și caracter torenţial și vor fi condiţii de grindină. Vântul va sufla slab și moderat, cu unele intensificări în sud-est, iar de scurtă durată, asociat ploilor și în celelalte regiuni.

**La Bucureşti** vremea se va menţine călduroasă. Cerul va fi variabil, cu unele înnorări spre seară, dar condiţiile de ploaie vor fi reduse. Vântul va sufla slab și moderat. Temperatura maximă va fi de 32...33 de grade, iar cea minimă de 17...19 grade.

***II. CALITATEA APELOR***

**Pe fluviul Dunărea**

**S.G.A. Tulcea** revine cu informaţii despre poluarea cu produs petrolier de pe Dunărea Maritimă, de pe braţul Sfântu Gheorghe, dintre km 106-107, din data de 15.08.2017, manifestată sub formă de irizaţii pe aproximativ 100 lungime și 1-1.5 m lăţime. În urma verificărilor efectuate în data de 16.08.2017 de personalul de la S.G.A. Tulcea și G.N.M.-Comisariatul R.B.D.D. s-a constatat că irizaţiile s-au redus datorită condiţiilor meteorologice (vânt puternic și precipitaţii abundente), reziduurile petroliere fiind depuse la malul apei, în vegetaţie, pe mici suprafeţe variind între 1 și 3 mp. Se va monitoriza în continuare zona și va fi informată A.R.B.D.D., în calitate de administrator, în vederea igienizării acesteia.

Pe râurile interioare și pe Marea Neagră nu au fost semnalate evenimente deosebite.

***III. CALITATEA MEDIULUI***

**1. În domeniul aerului**

**G.N.M.-C.J. Bacău** revine cu informaţii despre evoluţia incendiului izbucnit în data de 12.08.2017, la ora 15.30, la Depozitul conform de deşeuri al municipiului Bacău din str. Chimiei. În cursul zilei de 16.08.2017 s-au suplimentat atât dotările materiale (s-au achiziţionat încă 8 t de spumogen), cât şi personalul de intervenţie pentru lichidarea focarelor rămase. Astfel, se lucrează cu 4 autospeciale cu apă şi spumă, 2 motopompe remorcabile, 4 motopompe transportabile, 2 buldoexcavatoare şi 6 autocamioane. Pe versantul de nord se intervine cu apă, iar pentru partea superioară se execută un drum tehnologic care va asigura accesul autospecialelor cu apă şi al camioanelor ce transportă material inert necesar acoperirii în straturi a suprafeţei afectate. Deşeurile colectate în data de 16.08.2017 pe raza judeţului au fost depozitate în continuare în celula 2 (măsură cu caracter temporar până la lichidarea definitivă a incendiului). Se va reveni cu informații.

**Agenţia Naţională pentru Protecţia Mediului** informează că din rezultatele analizelor efectuate în intervalul 11-15.08.2017 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul sub 10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**2. În domeniul solului şi vegetaţiei**

**Garda Forestieră Timişoara** informează despre producerea următoarelor patru incendii de pădure în judeţul Caraş-Severin, suprafaţa totală afectată fiind de 5,7 ha:

-în data de 11.08.2017, în zona localităţii Prigor, în cadrul Ocolului Silvic Nera, izbucnit la ora 14.00, suprafaţa afectată-3,5 ha, stins la ora 22.20;

-în data de 12.08.2017, în zona localităţii Şopot, în cadrul Ocolului Silvic Bozovici, izbucnit la ora 14.10, suprafaţa afectată-1,8 ha, stins la ora 15.45;

-în data de 12.08.2017, în zona localităţii Moldova Nouă, în cadrul Ocolului Silvic Moldova Nouă, două incendii izbucnite la ora 06.10 în UP V Moldova şi UP IV Valea Mare, suprafaţa afectată-0,4 ha, ambele stinse la ora 11.55.

**Garda Forestieră Braşov** informează că în data de 13.08.2017, în jurul orei 20.00, în urma unui trăznet a izbucnit un incendiu de pădure în zona localităţii Boiu, în cadrul Ocolului Silvic Sighișoara, jud. Mureș. Incendiul a afectat o suprafaţă de 0,04 ha de litieră și a fost stins în aceeași zi, la ora 23.00, de către personalul silvic, pompierii militari și cetățeni.

**Garda Forestieră Râmnicu Vâlcea** informează despre producerea următoarelor patru incendii de pădure:

-în data de 11.08.2017, în zona localităţii Voloiac, în cadrul Ocolului Silvic Corcova, jud. Mehedinţi, izbucnit la ora 19.00, cauza: foc propagat din terenurile agricole învecinate, suprafaţa afectată-6 ha de litieră, stins la ora 22.30;

-în data de 11.08.2017, în zona orașului Calafat, în cadrul Ocolului Silvic Calafat, jud. Dolj, izbucnit la ora 12.30, suprafaţa afectată-0,4 ha de litieră, stins la ora 13.30;

-în data de 12.08.2017, în zona localităţii Bratovoiești, în cadrul Ocolului Silvic Craiova, jud. Dolj, izbucnit la ora 14.15, cauza: foc deschis propagat din terenurile agricole învecinate, suprafaţa afectată-4 ha de litieră, stins la ora 18.30;

-în data de 16.08.2017, în zona localităţii Movileni, în cadrul Ocolului Silvic Drăgănești-Olt, jud. Olt, izbucnit la ora 09.00, suprafaţa afectată-15 ha de litieră, stins la ora 12.25;

**Garda Forestieră Suceava** informează despre producerea următoarelor evenimente:

-un incendiu de pădure izbucnit în data de 15.08.2017, la ora 17.30, în cadrul Ocolului Silvic Pojorâta, jud. Suceava, suprafaţa afectată-0,0004 ha (4 mp) de litieră, stins la ora 20.00;

-o alunecare de teren care a avut loc în intervalul 15-16.08.2017 în cadrul Ocolului Silvic Comănești, U.P. V Asău, jud. Bacău, care a afectat o suprafaţă de 0,5 ha, doborând un volum de 30 mc de masă lemnoasă. S-au luat măsuri de supraveghere a zonei.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

***IV. ALTE EVENIMENTE***

**S.G.A. Arad** informează că în urma măsurilor întreprinse de echipajul de pompieri I.J.S.U. „Vasile Goldiș” Arad, secţia Bârzava, însoţiţi de voluntari, persoana dispărută în data de 13.08.2017 în localitatea Conop a fost găsită în data de 15.08.2017, în jurul orei 11:00, în râul Mureș, în zona localităţii Milova (cca 10 km în aval de localitatea Conop).

DIRECȚIA DE COMUNICARE